เอ็กซิมแบงก์รุกช่วยปั้นผู้ส่งออก บุกตลาดอาเซียน
เอ็กซิมแบงก์ปรับบทบาทรับประชาคมอาเซียน ผลักดันผู้ส่งออกขยายธุรกิจไปยังประเทศเพื่อนบ้าน
14 ส.ค. 2555

เอ็กซิมแบงก์ปรับบทบาทรับประชาคมอาเซียน ผลักดันผู้ส่งออกขยายธุรกิจไปยังประเทศเพื่อนบ้าน 
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า ขณะนี้ผู้ประกอบการไทยตื่นตัวในการรับมือการเปิดประชาคมเศรษฐกิจอาเซียน (เออีซี) มากขึ้น โดยเอ็กซิมแบงก์ก็พร้อมที่จะสนับสนุนให้ผู้ประกอบการใช้ประโยชน์จากความร่วมมือออกไปลงทุนยังประเทศเพื่อนบ้าน
“ตอนนี้ก็มีบางรายมาหารือแผนการสร้างโรงแรมในพม่า ซึ่งเอ็กซิมแบงก์กำลังช่วยประสานอยู่” นายคนิสร์ กล่าว
สำหรับสิ่งที่ผู้ประกอบการที่ต้องการขยายธุรกิจส่วนใหญ่ควรจะรู้ ได้แก่ กฎหมายการลงทุน ความเสี่ยง และธุรกิจที่ประเทศนั้นๆ สนับสนุน นอกจากนี้หากมีอุปสรรคติดขัดในการประสานงานธนาคารพร้อมที่จะเป็นตัวกลางประสานไปยังหน่วยงานในประเทศเพื่อนบ้าน เพื่ออำนวยความสะดวกแก่ผู้ประกอบการให้มากที่สุด
นายคนิสร์ กล่าวว่า การเปิดเออีซีเป็นโอกาสสำคัญของผู้ประกอบการไทยโดยแท้จริง ไม่ใช่เพียงตลาดที่จะเปิดกว้างขึ้นเท่านั้น แต่ยังเป็นโอกาสที่จะย้ายฐานการผลิตไปยังประเทศที่มีต้นทุนแรงงานต่ำและมีทรัพยากรจำนวนมาก ประกอบกับประเทศต่างๆ มีสิทธิพิเศษสำหรับนักลงทุนด้วย ซึ่งจะทำให้ต้นทุนการผลิตต่ำลงและส่งเสริมให้ภาคอุตสาหกรรมไทยและผู้ส่งออกมีความเข้มแข็งมากขึ้น
ทั้งนี้ เอ็กซิมแบงก์มีจุดแข็งในด้านข้อมูลและความสัมพันธ์ที่ดีกับสถาบันการเงินของรัฐในประเทศเพื่อนบ้าน มีข้อมูลที่จะเป็นประโยชน์แก่ผู้ประกอบการ